Kännykän ruudulla on kartta, jolla liikkuu sininen neliö. Karjalankarhukoira Mooses on jäljittämässä hirveä, ja sen isäntä Jorma Isoheiko seuraa puhelimestaan koiransa liikkeitä.  Mooseksen kaulassa oleva paikannuspanta auttaa isäntää löytämään koiransa ja hirvet kaukaakin.  Tapio Serenius pantoja valmistavasta Nordic Radio Finlandista kertoo, että paikannuspannat tulivat markkinoille vuosituhannen alkuvuosina ja että viime vuosina  niiden käyttö on yleistynyt selvästi.  Paikannuspannat ovat alun perin suomalainen keksintö. Sereniuksen mukaan ne ovat levinneet laajalti myös muihin Pohjoismaihin mutta eivät vielä juurikaan muualle maailmaan.  Uusimmat pannat ovat hänen mukaansa niin pieniä ja kevyitä, että ne sopivat myös pienille koirille ja isoille kissoille.  "Yhä useampi pitää lemmikkiään perheenjäsenenä, ja sen myötä ihmiset ovat myös aiempaa enempää huolissaan lemmikeistään. Panta tuo turvallisuutta, sillä sen  avulla saa karanneen lemmikin takaisin".  Pihapiirissä ulkoilevaa koiraa voi vahtia pannan avulla. Kännykän paikannusohjelmaan määritellään alue, jolla koira saa liikkua vapaasti, ja puhelin hälyttää, jos eläin menee alueen ulkopuolelle.